**Mónosbél Községi Önkormányzat Képviselő-testületének**

**16/2019. (X. 22.) önkormányzati rendelete**

**a Szervezeti és Működési Szabályzatról**

Egységes szerkezetben a 3/2020. (III.18.) sz. önkormányzati rendelettel

Hatályos: 2020. április 1-jétől

Mónosbél Községi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében,

az Alaptörvény 32. cikk (1) bekezdés d) pontjában meghatározott feladatkörében eljárva,

a következőket rendeli el:

1. Általános rendelkezések

1. §

(1) Az Önkormányzat hivatalos megnevezése: Mónosbél Községi Önkormányzat. (a továbbiakban: Önkormányzat).

(2) Az Önkormányzat székhelye: 3345 Mónosbél, Kossuth Lajos út 3.

(3) Az Önkormányzat képviselő-testületének hivatalos megnevezése: Mónosbél Községi Önkormányzat Képviselő-testülete (a továbbiakban: Képviselő-testület).

(4) Az Önkormányzat hivatalos honlapja: [www.monosbel.hu](http://www.monosbel.hu)

2. §

(1) Mónosbél Községi Önkormányzat jelképei: a címer és a zászló.

(2) A címer: csücsköstalpú pajzs, sárga szegéllyel, a pajzsmező felső része kék színű. A pajzsmezőn zöld hármashalom. A pajzstalpon kék csíkban két fehér színű hullámvonal jelképezi a falu fölött fakadó bővizű karsztforrást. A vízbe merülő malomkerék és a rajta ülő sas madár, szájában hársvirággal, megjeleníti a település eredetét.

(3) A zászló fehér színű, sárga szegéllyel. A fehér színű mező közepén a leírt címer.

(4) A (2) és (3) bekezdésekben meghatározott címer és zászló használatának rendjéről Mónosbél Községi Önkormányzat Képviselő-testületének külön önkormányzati rendelete rendelkezik.

2. Az önkormányzat feladat és hatásköre

3. §

(1) Az Önkormányzat által ellátott kötelező és önként vállalt feladatokat az 1. melléklet tartalmazza.

(2) Az önként vállalt feladatok tárgyában az éves költségvetésben, a gazdálkodást meghatározó pénzügyi tervben – a fedezet biztosításával egyidejűleg – foglal állást a Képviselő-testület.

(3) A Képviselő-testület hatásköreire vonatkozó előterjesztést az illetékes képviselő-testületi bizottságok előzetesen véleményezik.

4. §

A Képviselő-testület tagjainak száma - a polgármesterrel együtt - 5 fő. A Képviselő-testület tagjainak névsorát az 1. függelék tartalmazza.

3. A Képviselő-testület munkaterve

5. §

(1) A Képviselő-testület éves munkaterv szerint működik.

(2) A munkatervre vonatkozó javaslatot a polgármester terjeszti a Képviselő-testület elé jóváhagyás céljából.

(3) A munkaterv összeállításához javaslatot kell kérni:

a) a Képviselő-testület tagjaitól,

b) a Képviselő-testület bizottságától,

c) Bélapátfalva Város Önkormányzatával közösen fenntartott intézmények vezetőitől.

(4) Az éves munkaterv tartalmazza:

a) a tervezett ülések napirendjét és időpontját,

b) a napirendi pontok előkészítésében résztvevő személyek vagy szervek nevét,

c) a napirendi pont előterjesztőjét,

d) a napirendi pont előkészítési határidejét,

e) a napirendi pontot véleményező bizottság megjelölését.

4. A Képviselő-testület ülései

6. §

(1) A Képviselő-testülete alakuló, rendes és rendkívüli ülést, valamint közmeghallgatást tart.

(2) A Képviselő-testület az éves munkaterve szerint ülésezik. Indokolt esetben a munkatervtől eltérő időpontban is összehívható a képviselő-testület. Az indokoltság kérdésében az ülés összehívója dönt.

(3) A Képviselő-testület rendes üléseinek helye: 3345 Mónosbél, Kossuth Lajos utca 3. (tanácskozó terem).

5. Közmeghallgatás

7. §

 (1) A közmeghallgatás időpontjáról, helyéről, napirendi pontjairól a lakosságot a fórum előtt legalább egy héttel az önkormányzat hirdetőtáblájára kihelyezett hirdetmény útján, a helyi kábeltelevízión és szórólapon kell értesíteni.

 (2) A közmeghallgatást megelőző 3. nap 16.00 óráig lehetőségük van az állampolgároknak, hogy a közmeghallgatásra vonatkozóan helyi közügyekben írásban kérdést tegyenek fel, amelyet a jegyzőhöz kell eljuttatni. Az írásban feltett kérdésre a közmeghallgatáson válaszolni kell, ha a kérdező a közmeghallgatáson jelen van. Amennyiben a kérdező nincs jelen a közmeghallgatáson, vagy a kérdés összetettsége, illetve a kivizsgálásra fordítandó idő miatt ez szükséges, úgy részére a közmeghallgatást követő 15 napon belül írásban érdemi választ kell adni.

(3) A közmeghallgatáson részt venni szándékozóknak lehetőségük van arra, hogy a közmeghallgatást megelőző nap 16.00 óráig a jegyzőnek írásban bejelentsék a közmeghallgatáson történő felszólalási szándékukat. A közmeghallgatáson a polgármester először a felszólalási szándékukat előre bejelentőknek adja meg a szót a szándék bejelentésének a jegyzőhöz történt megérkezésének időrendjében, ezt követően a közmeghallgatáson történő jelentkezés sorrendjében.

(4) A közmeghallgatásról jegyzőkönyv készül, amelyre a képviselő-testület jegyzőkönyvére irányadó szabályok vonatkoznak.

6. Lakossági fórum

8. §

(1) A polgármester előre meghatározott közérdekű tárgykörben, ill. a fontosabb döntések előkészítésébe való bevonás céljából – a lakosság és az egyesületek közvetlen tájékoztatása céljából – lakossági fórumot hívhat össze.

(2) A fórum helyéről, idejéről, az esetleges ismertetésre vagy tárgyalásra kerülő tárgykörökről a lakosságot a közmeghallgatásra vonatkozó szabályok szerint kell értesíteni.

(3) A lakossági fórumot a polgármester vezeti. Erre meg kell hívni a képviselőket, a jegyzőt, az önkormányzat vezető állású dolgozóit.

(4) A lakossági fórumról jegyzőkönyv készül, amelyre a képviselő-testület jegyzőkönyvére irányadó szabályok vonatkoznak.

7. A Képviselő-testület ülésének összehívása

9. §

(1) A polgármesteri és alpolgármesteri tisztség egyidejű betöltetlensége, vagy tartós akadályoztatása esetén a képviselő-testület ülését az Ügyrendi Bizottság elnöke hívja össze.

(2) A meghívottak részére a meghívót és az írásbeli előterjesztéseket az ülés előtt legalább 5 nappal kell megküldeni. Indokolt esetben a Képviselő-testület rövid úton is összehívható. A meghívó tartalmazza a Képviselő-testület ülésének helyét, idejét, a javasolt napirendi pontokat, az előterjesztő nevét és beosztását.

(3) A Képviselő-testület ülésének helyéről, idejéről és napirendi pontjairól a lakosság Mónosbél Közégi Önkormányzat hirdetőtábláján keresztül értesül.

(4) A Képviselő-testület ülésére a települési képviselőkön kívül tanácskozási joggal meg kell hívni:

a) a jegyzőt/aljegyzőt,

b) a napirendi pont előadóját,

c) Bélapátfalvai Közös Önkormányzati Hivatalnak a napirend tárgya szerint illetékes ügyintézőjét,

d) a napirendi pont tárgya szerint illetékes intézmény, szervezet képviselőjét.

 (5) A Képviselő-testület ülésére tanácskozási joggal meghívhatók a tevékenységi körükhöz kapcsolódóan:

a) az országgyűlési egyéni választókerületben megválasztott országgyűlési képviselő,

b) a helyi önszerveződő közösségek képviselői.

8. Előterjesztések

10. §

(1) A Képviselő-testület döntéseit írásbeli és szóbeli előterjesztés alapján hozza meg.

(2) Előterjesztésre jogosult:

a) polgármester,

b) az alpolgármester,

c) a Képviselő-testület bizottsága,

d) a Képviselő-testület tagjai,

e) a jegyző,

f) az intézményvezetők.

(3) Az előterjesztést megfelelő előkészítés után, - amennyiben a munkatervben meghatározott előkészítési határidőig benyújtásra kerül - a benyújtást követő képviselő-testületi ülésen napirendre kell tűzni.

(4) Az előterjesztésnek tartalmaznia kell a tárgy pontos meghatározását, a témakör szerepelt-e már korábban napirenden, és ha igen, milyen döntés született, mi indokolja az ismételt tárgyalását, a javasolt döntés indokainak bemutatását, az egyértelműen megfogalmazott határozati javaslatot, ennek alternatíváit és a végrehajtásért felelős szerv vagy személy megnevezését, valamint a végrehajtás határidejét, a határozati javaslat elfogadásához minősített, vagy egyszerű többségű döntés szükséges.

(5) Az előterjesztés fontosságára való tekintettel a napirend két fordulóban is tárgyalható.

(6) Személyi kérdésekben – amennyiben az érintett zárt tárgyalást kérelmez – a napirend előterjesztését csak a Képviselő-testület tagjainak lehet megküldeni.

9. A tanácskozás rendje

11. §

(1) A polgármesteri és alpolgármesteri tisztség egyidejű betöltetlensége, vagy tartós akadályoztatása esetén a Képviselő-testület ülését az Ügyrendi Bizottság elnöke vezeti. A Képviselő-testület ülésének vezetésében a tanácskozási joggal meghívott jegyző, távollétében az aljegyző nyújt segítséget.

(2) A Képviselő-testület ülésének megnyitását követően az ülést vezető megállapítja és folyamatosan figyelemmel kíséri a határozatképességet.

(3) A Képviselő-testület határozatképességéhez 3 képviselő-testületi tag jelenléte szükséges.

(4) Határozatképtelenség esetén a Képviselő-testület a polgármester 8 napon belül köteles az eredeti napirendi javaslattal, illetőleg a határozatképesség hiányában meg nem tárgyalt napirendi pontokkal újból összehívni.

(5) A képviselő-testületi ülés rendjének fenntartásáról az ülés vezetője gondoskodik. Ennek keretében figyelmezteti azt a hozzászólót, aki eltér a tárgyalt témától, vagy a tanácskozáshoz nem illő magatartást tanúsít.

(6) Az ülés menete:

a) napirend előtti felszólalás,

b) tájékoztató a lejárt határidejű határozatok végrehajtásáról,

c) a napirend elfogadása,

d) ügyrendi felszólalás,

e) a napirendi pontok megtárgyalása, döntéshozatal,

f) interpellációk, kérdések, bejelentések,

g) a választópolgárok közérdekű és egyéni felvetései.

12. §

(1) Napirend előtt a Képviselő-testület tagjait legfeljebb két perc időtartamú felszólalási jog illeti meg. A felszólalási szándékot az ülés megnyitásáig lehet bejelenteni az ülést vezető részére.

(2) A napirend előtti felszólalás tartalmáról vita nem nyitható. A napirend előtti felszólalás határozati javaslatot nem tartalmaz, arról a képviselő-testület határozatot nem hoz.

13. §

 (1) Napirendenként elsőként a napirendi pont előterjesztője vagy előadója az írásbeli előterjesztést kiegészítheti, illetve ismerteti a szóbeli előterjesztést.

(2) Az előadókhoz, előterjesztőkhöz a Képviselő-testület tagjai és a tanácskozási joggal meghívott személyek kérdést intézhetnek, amelyre a vita előtt választ kell adni.

(3) A válaszadást követően az ülést vezető megnyitja a napirend felett a vitát. A vita során a Képviselő-testület tagjai és a tanácskozási joggal meghívott személyek véleményüket vagy javaslataikat magában foglaló hozzászólásra jogosultak.

(4) Az ülésen tanácskozási joggal nem rendelkező választópolgárok napirendhez kapcsolódó hozzászólásáról a polgármester dönt.

(5) A hozzászólások időbeni korlátozására bármely képviselő javaslatot tehet, illetve javasolhatja a vita lezárását. Erről a Képviselő-testület vita nélkül, egyszerű többséggel határoz.

(6) Ügyrendinek minősül az a hozzászólás, kérdés, melyben a képviselő a Képviselő-testület munkájával - ülésének lefolytatásával - kapcsolatos eljárási ügyben tesz észrevételt.

(7) Ha a napirendhez több felszólaló nincs, az ülés vezetője lehetőséget ad az előadónak, előterjesztőnek – legfeljebb három perc időtartamra – az elhangzottak véleményezésére, majd ezt követően a vitát lezárja.

(8) Az ülés vezetője a vita lezárását követően összefoglalja az elhangzottakat és ismerteti azokat a módosításokat, amelyekről külön kell szavazni.

(9) A határozati javaslatot az előterjesztő, a települési képviselő a vita bezárásáig megváltoztathatja és a szavazás kezdetéig bármikor vissza is vonhatja. A módosító vagy kiegészítő javaslatot szövegszerűen kell megfogalmazni.

(10) A szavazás előtt a jegyzőnek szót kell adni, amennyiben törvényességi észrevételt kíván tenni.

(11) A szavazásra bocsátás során a polgármester szövegszerűen ismerteti a szavazás tárgyát képező javaslatot. A javaslatot szövegszerűen nem kell ismertetni – elegendő csupán arra utalni – ha az mindenben megegyezik az eredetileg írásban előterjesztett javaslattal.

(12) A képviselő-testület bármikor javasolhatja a téma napirendről való levételét.

(13) A Képviselő-testület a napirendi pontot a rendes ülésre elnapolhatja, melyről vita nélkül határoz.

14. §

(1) A javaslat elfogadásához – a (2) bekezdésben foglalt kivételekkel – a jelenlévő képviselők több mint a felének igen szavazata szükséges (a továbbiakban: egyszerű többség).

(2) Minősített többség – 3 képviselő-testületi tag igen szavazata – szükséges

a) kitüntetések és elismerő címek, díszpolgári cím adományozásához,

b) titkos szavazás elrendeléséhez a Magyarország helyi önkormányzatairól szóló 2011. évi CLXXXIX. törvény 46. § (2) bekezdésében meghatározott ügyekben,

c) minősített többséget igénylő ügyekben előterjesztett módosító javaslatok elfogadásakor.

(3) A szükséges szavazat hiánya esetén a javaslat legfeljebb egyszer ismételten napirendre tűzhető, a Képviselő-testület vita nélkül, egyszerű többséggel hozott döntésével.

(4) A Képviselő-testület alakszerű határozat nélkül, a szavazati arány rögzítésével dönt a napirendekre tett javaslatok elfogadásáról.

(5) A Képviselő-testület rendeleteiről és határozatairól a jegyző nyilvántartást vezet.

10. Személyes érintettség

15. §

A képviselő a személyes érintettségét a napirendi pont tárgyalása előtt köteles bejelenteni. A bejelentési kötelezettség első ízben történő elmulasztása esetén figyelmeztetés alkalmazására kerül sor, további esetben a mulasztónak a bejelentési kötelezettség elmulasztásáról való tudomásszerzéskor érvényes havi illetménye, tiszteletdíja – a mulasztások számától függetlenül – 1 havi időtartamra 10%-kal csökken. A személyes érintettségre vonatkozó bejelentési kötelezettség elmulasztása miatt a jogkövetkezmény a mulasztás tudomásra jutásától számított 30 napon belül, de legkésőbb a tény bekövetkezésétől számított 6 hónapon belül állapítható meg.

11. Rendelet

16. §

(1) Az önkormányzati rendelet alkotását az előterjesztésre jogosultak kezdeményezhetik a polgármesternél, aki a rendelet-tervezetet kettő hónapon belül köteles a Képviselő-testület elé terjeszteni.

(2) A rendelet-tervezet szakszerű előkészítéséért a jegyző felelős.

(3) A Képviselő-testület munkatervében határozza meg azokat a rendeleteket, amelyek tervezetét a képviselő-testületi ülés előtt legalább harminc napra nyilvánosságra kell hozni, vagy amelyekben kétfordulós tárgyalást kell tartani. A véleményezésre jogosultak széles körét érintő rendelet-tervezettel kapcsolatos vélemények megismerése érdekében az Önkormányzat lakossági fórumot szervezhet.

(4) A rendelet-tervezetről folytatott vita lezárása után először a módosító javaslatokról kell dönteni, majd az egész – módosításokkal egybefoglalt – tervezetről.

(5) Az önkormányzati rendeletet – hiteles végleges szövegével – az elfogadást követően a jegyző köteles megszerkeszteni és egységes szerkezetbe foglalni.

(6) Az önkormányzati rendeleteket a helyi hirdetőtáblán kifüggesztve kell kihirdetni. A kifüggesztés időtartama harminc nap.

12. A szavazás módja

17. §

(1) A Képviselő-testület ülésén a szavazás kézfelemeléssel történik.

(2) Név szerinti szavazást kell tartani a Képviselő-testület jelenlévő tagjai egynegyedének kérésére. Név szerinti szavazás esetén a jegyző abc-sorrendben olvassa fel a Képviselő-testület tagjainak nevét, akik „igen”, „nem”, vagy „tartózkodom” nyilatkozatokkal szavaznak. A név szerinti szavazás tényét és eredményét a Képviselő-testület üléséről készült jegyzőkönyvben rögzíteni kell. A névsort a személyek szavazatának feltüntetésével a jegyzőkönyvhöz kell csatolni.

(3) A titkos szavazás szavazólapon, szavazófülke és urna igénybevételével történik. A titkos szavazás lebonyolításával kapcsolatos teendőket a Képviselő-testület ügyrendi ügyekben feladat-és hatáskörrel rendelkező bizottsága látja el. Amennyiben ez bármely okból nem lehetséges, a Képviselő-testület a feladat ellátására a polgármester javaslatára - nyílt szavazással - 3 fős szavazatszámláló bizottságot választ.

13. Interpelláció, lakossági felvetés

18. §

(1) A Képviselő-testület tagjai szóban vagy írásban az önkormányzat és szervezetei feladat- és hatáskörébe tartozó ügyekben magyarázat kérése céljából interpellációt terjeszthetnek elő.

(2) Az interpellációra az érdemi választ a Képviselő-testület ülésén – előkészítést igénylő esetekben az ülést követő 30 napon belül írásban – kell megadni. Az adott válasz elfogadásáról az interpelláló nyilatkozik és ha a képviselő a választ nem fogadja el, a válasz elfogadásáról a Képviselő-testület vita nélkül dönt.

(3) Természetes személy, állami, társadalmi vagy önkormányzati szerv képviselője – felkérésre vagy önként – tájékoztatást adhat a Képviselő-testületnek.

(4) A tájékoztatóról a Képviselő-testület nem hoz határozatot, kivéve ha azt a jelenlévő képviselők egyharmada indítványozza.

19. §

(1) A Képviselő-testület ülésén jelenlévő választópolgárok az utolsó napirendi pont lezárását követő harminc percben, közérdekű és egyéni felvetéseket intézhetnek a Képviselő-testülethez és annak bizottságaihoz.

(2) Egy hozzászóló két ügyre térhet ki, legfeljebb öt perc időtartamban. A válaszadás módjáról az ülés vezetője dönt.

(3) Amennyiben a válaszadás írásban történik, a felvetést 15 napon belül kell megválaszolni.

14. Jegyzőkönyv

20. §

(1) A Képviselő-testület üléseiről videofelvétel készül és a felvétel alapján a Mötv. 52. § (1) bekezdésében foglaltak szerint jegyzőkönyv készül.

(2) A nyilvános ülés jegyzőkönyvét a település hivatalos honlapján közzé kell tenni.

(3) A jegyzőkönyv mellékletei:

a) a meghívó,

b) az írásos előterjesztések,

c) a rendelet-tervezetek, valamint határozati javaslatok,

d) az elfogadott rendeletek, határozatok mellékletei,

e) a jelenléti ív,

f) a Képviselő-testület tagjának kérésére az írásban benyújtott hozzászólás,

g) önkormányzati ingatlan elidegenítésekor az ingatlan 30 napnál nem régebbi tulajdoni lapja,

h) személyi kérdésekben az érintett kérelemre zárt ülés tartásához történő hozzájáruló nyilatkozata,

i) a Képviselő-testület döntéséhez kapcsolódó egyéb dokumentumok.

(4) A jegyzőkönyv eredeti – mellékletekkel ellátott – példányának évenkénti beköttetéséről a jegyző gondoskodik.

(5) A jegyzőkönyvek – kivéve a zárt ülésről készültek – Mónosbél Község Önkormányzatánál és a Bélapátfalvai Közös Önkormányzati Hivatalban tekinthetők meg.

15. A Képviselő-testület bizottsága

21. §

(1)  Mónosbél Községi Önkormányzat Képviselő-testületének állandó bizottsága és létszáma:

Ügyrendi Bizottság 3 fő

(2) Az állandó bizottság feladatait a 2. melléklet tartalmazza.

(3) A bizottság működésének ügyviteli feladatait a Bélapátfalvai Közös Önkormányzati Hivatal látja el.

(4) Az állandó bizottság tagjainak felsorolását a 2. függelék tartalmazza.

22. §

(1) A bizottság ülését az elnök hívja össze úgy, hogy az ülést megelőzően legalább öt nappal korábban a tagok a meghívót és az előterjesztéseket kézhez kapják. Indokolt esetben a bizottság rövid úton is összehívható.

(2) A bizottság rendkívüli ülését az elnök, vagy a polgármester hívja össze, ha:

a) az jogszabályban előírt vagy képviselő-testület által megállapított határidő mulasztásának elkerülése miatt, vagy önkormányzati érdeksérelem nélkül a következő ülésre már nem terjeszthető be, vagy

b) azt pályázat benyújtása, elbírálása, vagy véleményezése indokolja.

A bizottság rendkívüli ülésének meghívóját legkésőbb az ülést megelőző napon a bizottság tagjai, és a tanácskozási joggal résztvevők számára kézbesíteni kell.

(3) A bizottság ülésére a tagokon kívül a polgármestert, az alpolgármestert és e rendelet 9. § (4) bekezdésének a) - d) pontjában felsoroltakat kell meghívni. E rendelet 9. § (5) bekezdés a) és b) pontjában megjelölt személyek a bizottsági ülésre tevékenységi körükhöz kapcsolódóan meghívhatók.

23. §

(1) A bizottság akkor határozatképes, ha a megválasztott tagok több mint fele jelen van az ülésen. A bizottság döntéseit egyszerű szavazattöbbséggel hozza.

(2) A bizottság ülését az elnök vezeti. Az elnök távolléte, tartós akadályoztatása esetén az általa felkért bizottsági képviselő tag gyakorolja az ülés vezetés jogkörét.

(3) A bizottsági ülés rendjének fenntartásáról az ülés vezetője gondoskodik. Ennek keretében figyelmezteti azt a hozzászólót, aki eltér a tárgyalt témától, vagy a tanácskozáshoz nem illő magatartást tanúsít.

(4) A benyújtott napirendekre tett javaslat elfogadásáról a bizottság egyszerű szavazattöbbséggel, a szavazati arány rögzítésével dönt.

24. §

(1) Esetenkénti feladatra a Képviselő-testület ideiglenes bizottságot hozhat létre, így különösen önkormányzati rendelet előkészítésére, felülvizsgálatára, vagy nagyobb jelentőségű feladat végrehajtására, megszervezésére, valamely napirend előkészítésére.

(2) Az ideiglenes bizottság összetételére és működésére az állandó bizottságokra vonatkozó szabályokat kell alkalmazni.

16. Polgármester

25. §

(1) A polgármester a választópolgárok által közvetlenül megválasztott, főállású közszolgálati jogviszonyban álló tisztségviselő.

(2) A polgármester szervezi a településfejlesztést és a közszolgáltatásokat, biztosítja az önkormányzat demokratikus működését. Tevékenységével hozzájárul Mónosbél Község fejlődéséhez, az önkormányzat szervei munkájának hatékonyságához. Biztosítja a demokratikus helyi hatalomgyakorlás, a közakarat érvényesülését. Gondoskodik a testület működésének nyilvánosságáról, a helyi fórumok szervezéséről, támogatja a lakosság önszerveződő közösségeit, kapcsolatot tart a megyei önkormányzat, az egyházak, a helyi pártok és civil szervezetek vezetőivel.

(3) A polgármester szervezi az önkormányzat és az állami szervek kapcsolatait és együttműködését, az önkormányzat és a külföldi testvértelepülés, szervezetek együttműködését.

(4) A polgármester illetményének emelését a Képviselő-testület állapítja meg, az Ügyrendi Bizottság javaslata alapján.

26. §

(1) A polgármester

a) szükség szerint vezetői megbeszélést tart az időszerű feladatok előkészítése, összehangolása, ellenőrzése érdekében,

b) minden héten szerdán 8.00 – 12.00  óra között ügyfélfogadást tart,

c) a vonatkozó szabályok szerint gyakorolja a Képviselő-testület által rá átruházott hatásköröket.

(2) A Képviselő-testület által a polgármesterre átruházott hatásköröket a rendelet 3. melléklete tartalmazza.

17. Alpolgármester

27. §

(1) A Képviselő-testület egy – társadalmi megbízatású - alpolgármestert választ.

(2) A polgármester tartós akadályoztatása esetén történő helyettesítésnél az alpolgármester jogai és kötelezettségei a polgármesterével azonosak.

(3) Az alpolgármester feladatköreit a polgármester határozza meg.

18. Jegyző, aljegyző

28. §

(1) A jegyző főbb feladatai a Képviselő-testület és a bizottságai működésével kapcsolatban:

a) koordinálja, ellenőrzi az előterjesztések előkészítését,

b) figyelemmel kíséri a képviselő-testületi üléseket törvényességi szempontból, szükség esetén jelzi a jogszabálysértést,

c) gondoskodik a jegyzőkönyv pontos vezetéséről, a döntések érintettek részére történő eljuttatásáról és azok végrehajtásáról.

(2) A jegyző főbb feladatai az önkormányzat hivatalának működésével kapcsolatban:

a) gyakorolja a jogszabályok által a hatáskörébe utalt jogköröket,

b) gyakorolja az önkormányzat hivatalának dolgozóival kapcsolatos munkáltatói jogkört, gondoskodik a továbbképzésükről,

c) koordinálja és ellenőrzi a hivatal működésével kapcsolatos feladatok elvégzését.

(3) A jegyzőt távollétében az aljegyző helyettesíti, aki a jegyző által meghatározott feladatokat látja el.

(4) A jegyzői és az aljegyzői tisztség egyidejű betöltetlensége, illetve tartós akadályoztatásuk esetén, a tisztség betöltetlensége, illetve az akadályoztatás kezdő időpontjától számított legfeljebb hat hónap időtartamra a jegyzői feladatok ellátására a polgármester a Bélapátfalvai Közös Önkormányzati Hivatal olyan köztisztviselőjét bízza meg, aki a képesítési és alkalmazási feltételeknek megfelel

19. A Képviselő-testület hivatala

29. §

(1) A Képviselő-testület hivatalának elnevezése: Bélapátfalvai Közös Önkormányzati Hivatal (továbbiakban: Hivatal).

(2) A Képviselő-testület közös önkormányzati hivatalt hoz létre Bélapátfalva város és Bükkszentmárton község Képviselő-testületeivel. A közös hivatal székhelytelepülése: Bélapátfalva.

(3) A Hivatal egységes, de az önkormányzat feladataihoz igazodó –alábbi- szervezeti tagoltsággal működik:

a) Pénzügyi és vagyongazdálkodási csoport

b) Igazgatási csoport

c)[[1]](#footnote-1) Városfejlesztési és Településüzemeltetési Csoport

(4) A Hivatal munkarendje:

              hétfőtől – csütörtökig 7.30 -16.00 óráig,

              pénteken 7.30 – 13.30 óráig tart.

(5)[[2]](#footnote-2)  A Hivatal ügyfélfogadási rendje:

      Bélapátfalva:

              hétfő-kedd-péntek: 7.30 – 12.00 óráig

              szerda-csütörtök: 12.00-16.00 óráig

      Bükkszentmárton:

                csütörtök: 8.00 – 11.30 óráig

      Mónosbél:

                szerda: 8.00 – 11.30 óráig

(6) A Hivatal működésével kapcsolatos részletes szabályokat a Bélapátfalvai Közös Önkormányzati Hivatal Szervezeti és Működési Szabályzata, valamint a Gazdasági Szervezetének Ügyrendje tartalmazza.

20. Helyi népszavazás kezdeményezése

30. §

A Képviselő-testület népszavazást köteles kiírni, ha azt a választópolgárok 20%-a kezdeményezte.

21. Az Önkormányzat társulásai, együttműködése

31. §

Az Önkormányzat társulásainak és azon érdekképviseleti szerveknek felsorolását, amelyeknek tagja e rendelet 3. függeléke tartalmazza.

22. Az Önkormányzat vagyona, kormányzati funkciók szerinti feladatai

32. §

(1) Az önkormányzati vagyonnal való gazdálkodás részletes szabályait külön önkormányzati rendelet szabályozza.

(2) Az önkormányzati vagyon Képviselő-testület előtti folyamatos, évenkénti elszámolásáról a polgármester gondoskodik.

33. §

Az Önkormányzat kormányzati funkciók szerinti alaptevékenységeit a 4. melléklet, alaptevékenységen kívül ellátott feladatait kormányzati funkciók szerint az 5. melléklet tartalmazza. Az Önkormányzat vállalkozási tevékenységet nem folytat.

23. Záró rendelkezések

34. §

(1) E rendelet a kihirdetését követő napon lép hatályba.

(2) Hatályát veszti a Szervezeti és Működési Szabályzatról szóló 16/2015. (IX. 10.) önkormányzati rendelet.

Varga Sándorné Dudásné dr. Géczi Erika

polgármester jegyző

1. melléklet Mónosbél Községi Önkormányzat Képviselő-testületének

16/2019. (X. 22.) önkormányzati rendeletéhez

Mónosbél Községi Önkormányzat által ellátott kötelező és önként vállalt feladatok

1. Kötelező feladatok

|  |  |  |
| --- | --- | --- |
|  | A  Feladat megnevezése | B  Jogszabály megjelölése |
| 1. | Étkeztetés, házi segítségnyújtás szociális alapszolgáltatások | Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdés 8a. pont,  a szociális igazgatásról és a szociális ellátásokról szóló 1993. évi III. törvény (továbbiakban: Sztv.) 86. § (1) bekezdés |
| 2. | Gyermekjóléti szolgáltatás | Mötv. 13. § (1) bekezdés 8. pont  a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 94. § (2a) bekezdés |
| 3. | Közfoglalkoztatás | Mötv. 13. § (1) bekezdés 12. pont  a foglakoztatás elősegítéséről és a munkanélküliek ellátásáról szóló 1991. évi IV. tv. 8. § (4) bekezdés a) pont |
| 4. | Gyermekétkeztetés | Gyvt. 21/A. § (3) bekezdés |
| 5. | Települési és rendkívüli települési támogatás | Sztv. 45. § (1) és (3) bekezdés |
| 6. | Köztemetés | Mötv. 13.§ (1) bekezdés 8. pont  Sztv. 48. § (1)-(2) bekezdés |
| 7. | Háziorvosi és házi gyermekorvosi ellátás | Mötv. 13. § (1) bekezdés 4. pont  az egészségügyi alapellátásról szóló 2015. évi CXXIII. tv. (továbbiakban: Eatv.) 5. § (1) bekezdés a) pont |
| 8. | Fogorvosi alapellátás | Mötv. 13. § (1) bekezdés 8. pont  Eatv. 5. § (1) bekezdés b) pont |
| 9. | Alapellátáshoz kacsolódó ügyeleti ellátás | Mötv. 13. § (1) bekezdés 8. pont  Eatv. 5. § (1) bekezdés c) pont |
| 10 | Védőnői ellátás | Mötv. 13. § (1) bekezdés 8. pont  Eatv. 5. § (1) bekezdés d) pont |
| 11. | Köztisztasági és településtisztasági feladatok | Mötv. 13. § (1) bekezdés 5. pont  az egészségügyről szóló 1997. évi CLIV. törvény 153. § (1) bekezdés a) pont |
| 12. | Rovar- és rágcsálómentesítési feladatok | Mötv. 13. § (1) bekezdés 5. pont  az egészségügyről szóló 1997. évi CLIV. törvény 153. § (1) bekezdés b) pont |
| 13. | Települési könyvtári ellátás biztosítása | A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Közművelődési tv.) 64. § (1) bekezdés  Mötv. 13. § (1) bekezdés 7. pont |
| 14. | A helyi közművelődési tevékenység támogatása | Közművelődési tv. 76. § (1) bekezdés |
| 15. | Közösségi színtér biztosítása | Közművelődési tv. 77. § (1) bekezdés |
| 16. | Kulturális örökség védelme | A kulturális örökség védelméről szóló 2001. évi LXIV. tv. 5. § (1) bekezdés |
| 17. | Óvodai ellátás | A nemzeti köznevelésről szóló 2011. évi CXC. tv. 74. § (2) bekezdés, Mötv. 13. § (1) bekezdés 6. pont |
| 18. | Helyi sportfejlesztési koncepció meghatározása és annak megvalósítása | Mötv. 13. § (1) bekezdés 15. pont  A sportról szóló 2004. évi I. tv. (továbbiakban:Sporttv.) 55. § (1) bekezdés a) pont |
| 19. | Víziközmű szolgáltatás | Mötv. 13. § (1) bekezdés 21. pont |
| 20. | A nem közművel összegyűjtött háztartási szennyvíz begyűjtésének szervezése | A vízgazdálkodásról szóló 1995. évi LVII. tv. 4. § |
| 21. | Vízgazdálkodási feladatok | Mötv. 13. § (1) bekezdés 11. pont |
| 22. | Közvilágításról való gondoskodás | Mötv. 13. § (1) bekezdés 2. pont |
| 23. | Köztemető fenntartása | Mötv. 13. § (1) bekezdés 2. pont  A temetőkről és temetkezésről szóló 1999. évi XLIII. tv. 5. § (3) bekezdés |
| 24. | Helyi közutak fejlesztése, fenntartása és üzemeltetése, közlekedés szervezés, forgalmi rend kialakítása | Mötv. 13. § (1) bekezdés 2. pont  A közúti közlekedésről szóló 1988. évi I. tv. 8. § (1) bekezdés, 34. § (2)-(3) és (5) bekezdés |
| 25. | Közterületen járművel való várakozás biztosítása | Mötv. 13. § (1) bekezdés 2. pont  A közúti közlekedésről szóló 1988. évi I. tv. 8. § (1) bekezdés c) pont |
| 26. | Helyi közparkok és egyéb közterületek kialakítása és fenntartása | Mötv. 13. § (1) bekezdés 2. pont |
| 27. | Hulladékgazdálkodás | Mötv. 13. § (1) bekezdés 19. pont |
| 28. | Helyi környezet- és természetvédelem  Környezetvédelmi Program készítése | Mötv. 13. § (1) bekezdés 11. pont  a környezet védelmének általános szabályairól szóló 1995. évi LIII. tv. 46. § (1) bekezdés |
| 29. | Katasztrófavédelem | Mötv. 13. § (1) bekezdés 12. pont |
| 30. | Állat-egészségügyi feladatok | Az élelmiszerláncról és hatósági felügyeletéről szóló 2008. évi XLVI. tv. 19. § (2) bekezdés |
| 31. | Lakás-és helyiséggazdálkodás | Mötv. 13. § (1) bekezdés 9. pont |
| 32. | Helyi esélyegyenlőségi program elfogadása | Az egyenlő bánásmódról és az esélyegyenlőség előmozdításáról szóló 2003. évi CXXV. tv. 31. § (1) bekezdés |
| 33. | Helyi építési szabályzat készítése és karbantartása  Településszerkezeti terv készítése és karbantartása | Mötv. 13. § (1) bekezdés 1. pont  Az épített környezet alakításáról és védelméről szóló 1997. évi LXXVIII. törvény 6. § |
| 34. | Választási bizottságok tagjainak megválasztása | A választási eljárásról szóló 2013. évi XXXVI. tv. 23-24. § |
| 35. | Gazdasági program megalkotása | Mötv. 116. § (1)-(5) bekezdés |

1. Önként vállalt feladatok

|  |  |
| --- | --- |
| 1. | Bursa Hungarica felsőoktatási ösztöndíjrendszer |
| 2. | Környezetvédelmi Alap működtetése |
| 3. | Civil szervezetek támogatása |

2. melléklet Mónosbél Községi Önkormányzat Képviselő-testületének

16/2019. (X. 22.) önkormányzati rendeletéhez

Mónosbél Községi Önkormányzat Képviselő-testületének állandó bizottsága feladatai

Ügyrendi Bizottság

1. Összeférhetetlenség vizsgálata a polgármester és az önkormányzati képviselők vonatkozásában.

2. A vagyonnyilatkozat nyilvántartása és ellenőrzése a polgármester, az önkormányzati képviselők vonatkozásában.

3. Az adózás rendjéről szóló törvényben meghatározott köztartozásmentes adózói adatbázisba való felvétel megtörténtének ellenőrzése.

4. Javaslatot tesz a polgármester illetményének emelésére, és gyakorolja a polgármesterrel szemben az egyéb munkáltatói jogokat.

5. Titkos szavazáskor ellátja a szavazatszámláló bizottsági feladatokat.

3. melléklet Mónosbél Községi Önkormányzat Képviselő-testületének

16/2019. (X. 22.) önkormányzati rendeletéhez

Mónosbél Községi Önkormányzat Képviselő-testületének a polgármesterre átruházott hatásköreinek jegyzéke

1. Összeghatártól függetlenül dönt az átmenetileg szabad pénzeszközök betétkénti lekötéséről, értékpapírban történő elhelyezéséről.
2. Átcsoportosítást engedélyez az előirányzatok között éves szinten 500 000 Ft összeghatárig.
3. Dönt az átmenetileg szükséges munkabér-hitel felvételéről.
4. A települési támogatás megállapításának, kifizetésének, folyósításának, valamint felhasználása ellenőrzésének szabályairól és a szociális alapszolgáltatásokról szóló önkormányzati rendelet alapján
5. dönt lakhatási támogatásról, gyógyszertámogatásról, temetési támogatásról, szociális kamatmentes kölcsönről, köztemetésről, halaszthatatlan esetben a rendkívüli települési támogatásról 10.000 Ft-ig,
6. ha az önkormányzati szociális hatóság a hatáskörébe tartozó ellátás megtérítését rendeli el, a megtérítés összegét, vagy pénzegyenértékét és a kamat összegét – amennyiben annak megfizetése a kötelezett megélhetését súlyosan veszélyeztetné – a polgármester méltányosságból elengedheti, csökkentheti, vagy részletfizetést engedélyezhet.
7. Az önkormányzat vagyongazdálkodásáról szóló önkormányzati rendelet a Polgármestert hatalmazza fel:

a) a képviselő-testület által szövegszerűen elfogadott szerződések aláírása,

b) a képviselő-testület szerződéskötésről szóló döntése alapján, amennyiben a testület a szerződést nem szövegszerűen fogadta el, az önkormányzati határozat keretei között a szerződés szövegének megállapítása, elfogadása, a szerződés aláírása,

c) ellenőrzi a szerződésben foglaltak teljesítését és indokolt esetben megteszi azokat a jognyilatkozatokat, amelyek szerződés felbontására vagy megszüntetésére irányulnak,

d) az önkormányzati igények érvényesítése, az önkormányzat jogvédelme érdekében közigazgatási, peres, vagy nemperes eljárás megindítása,

e) önállóan elutasíthat olyan szerződési ajánlatokat, amelyek elfogadása jogszabályi rendelkezéssel, vagy önkormányzati határozatban előírtakkal ellentétes lenne,

f) közműszolgáltatók részére közművezetékek elhelyezése céljára vezetékjogot, szolgalmi jogot vagy használati jogot önkormányzati ingatlanokon olyan mértékig biztosíthat, amelyek az érintett ingatlanok rendeltetés szerinti felhasználását nem befolyásolják,

g) az önkormányzat, mint jogosult javára vezeték-, szolgalmi- és használati jogot biztosító szerződések megkötése,

h) az 50.000,- Ft egyedi összeghatárt nem meghaladó, polgári jogi jogviszonyból származó követelés elengedésére, az egy év időtartamon belüli részletfizetés vagy fizetési halasztás engedélyezésére és ehhez kapcsolódóan a kamat és költség címén fennálló követelések elengedésére,

i) ingó vagyontárgy elidegenítésére nettó 50.000,- Ft egyedi értékhatárig,

j) ingatlan, ingatlanrész bérbeadásáról legfeljebb egy év időtartamra,

k) önkormányzati tulajdonrésszel rendelkező gazdasági társaság taggyűlésének feladatkörébe tartozó kérdésekben.

1. A civil szervezetek támogatásáról szóló önkormányzati rendelet alapján a pályázati támogatás felhasználására a polgármester az önkormányzat nevében támogatási szerződést köt a támogatást igénybe vevővel.
2. Dönt az Északmagyarországi Regionális Vízművek ZRt. Közgyűlésének hatáskörébe tartozó ügyekben.

8. A helyi közutak kezelésének szakmai szabályairól szóló önkormányzati rendeletben a képviselő-testület felhatalmazza a polgármestert, hogy eljárjon

a) [[3]](#footnote-3)közútkezelői és tulajdonosi hozzájárulások kiadásával,

b) a közút állagát érintő beavatkozások engedélyezésével,

c) a közút nem közlekedés célú igénybevételének engedélyezésével,

d) a közút közlekedés célú rendkívüli igénybevételének engedélyezésével,

e) a közút melletti ingatlanok használatával összefüggő hozzájárulások kiadása, nyilatkozatok megtételével,

f) helyreállítási, üzemeltetési, fenntartási stb. kötelezettség ellenőrzésével,

g) rendkívüli eseményekhez kapcsolódó intézkedések megtételével,

h) rendkívüli esemény (pl. elemi csapás, közúti baleset) esetén saját hatáskörben szükséges intézkedés megtételével (pl. forgalomterelés, közúti jelzések kitétele),

i) útkezelők egymás közötti egyeztetés elvégzésével (országos, magán utak kezelőivel történő egyeztetések),

j) hatósági és egyéb eljárásokban útügyi érdekek érvényesítésével,

összefüggő ügyekben.

4. melléklet Mónosbél Községi Önkormányzat Képviselő- testületének

16/2019. (X. 22.) önkormányzati rendeletéhez

Az Önkormányzat alaptevékenységei kormányzati funkciók szerint

|  |  |
| --- | --- |
| Kormányzati funkciószám | Megnevezés |
| 011130 | Önkormányzatok és önkormányzati hivatalok jogalkotó és általános igazgatási tevékenysége |
| 011220 | Adó-, vám- és jövedéki igazgatás |
| 013320 | Köztemető fenntartás és működtetés |
| 016010 | Országgyűlési, önkormányzati és európai parlamenti képviselőválasztásokhoz kapcsolódó tevékenységek |
| 016020 | Országos és helyi népszavazással kapcsolatos tevékenységek |
| 041231 | Rövid időtartamú közfoglalkoztatás |
| 041232 | Start-munka program – Téli közfoglalkoztatás |
| 041233 | Hosszabb időtartamú közfoglalkoztatás |
| 041237 | Közfoglalkoztatási mintaprogram |
| 045120 | Út, autópálya építése |
| 045160 | Közutak, hidak, alagutak üzemeltetése, fenntartása |
| 051030 | Nem veszélyes (települési) hulladék vegyes (ömlesztett) begyűjtése, szállítása, átrakása |
| 052020 | Szennyvíz gyűjtése, tisztítása, elhelyezése |
| 053020 | Szennyeződésmentesítési tevékenységek |
| 062020 | Településfejlesztési projektek és támogatásuk |
| 063020 | Víztermelés, -kezelés, -ellátás |
| 064010 | Közvilágítás |
| 066010 | Zöldterület-kezelés |
| 066020 | Város-, községgazdálkodási egyéb szolgáltatások |
| 072111 | Háziorvos alapellátás |
| 072112 | Háziorvosi ügyeleti ellátás |
| 082042 | Könyvtári állomány gyarapítása, nyilvántartása |
|  |  |
| 082091 | Közművelődés – közösségi és társadalmi részvétel fejlesztése |
| 106010 | Lakóingatlan szociális célú bérbeadása, üzemeltetése |
| 106020 | Lakásfenntartással, lakhatással összefüggő ellátások |

5. melléklet Mónosbél Községi Önkormányzat Képviselő-testületének

16/2019. (X. 22.) önkormányzati rendeletéhez

Az Önkormányzat alaptevékenységen kívül ellátott feladatai kormányzati funkciók szerint

|  |  |
| --- | --- |
| Kormányzati funkciószám | Megnevezés |
| 018010 | Önkormányzatok elszámolásai a központi költségvetéssel |
| 018030 | Támogatási célú finanszírozási műveletek |
| 042120 | Mezőgazdasági támogatások |
| 084031 | Civil szervezetek működési támogatása |
| 103010 | Elhunyt személyek hátramaradottainak pénzbeli ellátása |
| 104051 | Gyermekvédelmi pénzbeli és természetbeni ellátások |
| 105010 | Munkanélküli aktív korúak ellátásai |
| 107060 | Egyéb szociális pénzbeli és természetbeni támogatások |
| 107080 | Esélyegyenlőség elősegítését célzó tevékenységek és programok |

1. függelék Mónosbél Községi Önkormányzat Képviselő-testületének

16/2019. (X. 22.) önkormányzati rendeletéhez

Mónosbél Községi Önkormányzat Képviselő-testületének tagjai

1. Varga Sándorné polgármester

2. Antal József alpolgármester

3. Hajnákné Koós Zsuzsanna települési képviselő

4. dr. Országh-Matisz Lilla települési képviselő

5. Surányi Józsefné települési képviselő

2. függelék Mónosbél Községi Önkormányzat Képviselő-testületének

16/2019. (X. 22.) önkormányzati rendeletéhez

Mónosbél Községi Önkormányzat Képviselő-testületének

Ügyrendi Bizottsága

Elnök: Surányi Józsefné

Tagok: Hajnákné Koós Zsuzsanna települési képviselő

dr. Országh-Matisz Lilla települési képviselő

3. függelék Mónosbél Községi Önkormányzat Képviselő-testületének

16/2019. (X. 22.) önkormányzati rendeletéhez

Az Önkormányzat társulásainak és azon érdekképviseleti szerveknek a felsorolása, melyeknek az Önkormányzat tagja

1. Bélapátfalva-Bükkszentmárton-Mónosbél Köznevelési Intézményfenntartó Társulás
2. Bélapátfalvai Gyermekjóléti és Szociális Társulás
3. Heves Megyei Regionális Hulladékgazdálkodási Társulás
4. Bükki Településszövetség
5. Nyugat-Hevesi Regionális Hulladékgazdálkodási Önkormányzati Társulás

1. A 29. § (3) bekezdés c) pontját módosította a 3/2020. (III.18.) önkormányzati rendelet, hatályos: 2020. április 1-jétől [↑](#footnote-ref-1)
2. A 29. § (5) bekezdését módosította a 3/2020. (III.18.) önkormányzati rendelet, hatályos: 2020. április 1-jétől [↑](#footnote-ref-2)
3. A 3. melléklet 8. pont a) alpontját módosította a 3/2020. (III.18.) önkormányzati rendelet, hatályos: 2020. április 1-jétől [↑](#footnote-ref-3)